**SZTRÁJK: SZERVEZETT MUNKABESZÜNTETÉS**

**Tudnivalók a sztrájkról**

A sztrájk a munkavállalók klasszikus fegyvere, a munka beszüntetésével a jobb munkakörülmények és fizetési feltételek kivívásáért folytatott harca.

Az alábbiakban ismertetjük a sztrájk megszervezésével kapcsolatos tudnivalókat.

**A SZTRÁJKBAN VALÓ RÉSZVÉTEL ÖNKÉNTES, AZ ABBAN VALÓ RÉSZVÉTELRE, ILLETVE AZ ATTÓL VALÓ TARTÓZKODÁSRA SENKI SEM KÉNYSZERÍTHETŐ. A SZTRÁJKBAN RÉSZT VEVŐKKEL SZEMBEN**

**A MUNKABESZÜNTETÉS BEFEJEZÉSÉT CÉLZÓ KÉNYSZERÍTŐ ESZKÖZZEL NEM LEHET FELLÉPNI.**

1. ***Mi a sztrájkjog?*** A dolgozókat – az 1989. évi VII. törvényben meghatározott feltételek szerint – gazdasági és szociális érdekei biztosítására megilleti a munkabeszüntetés joga. A szakszervezetek szolidaritási sztrájkot is kezdeményezhetnek.

# Kik nem vehetnek részt a sztrájk szervezésében?

* 1. A közalkalmazotti (üzemi) tanács tagjai, illetve a közalkalmazotti képviselő a munkáltatónál szervezett sztrájkkal kapcsolatban pártatlan magatartásra kötelesek. Sztrájkot nem szervezhetnek, azt nem támogathatják és nem akadályozhatják. Ám ha a sztrájk előkészítése és lebonyolítása idején felfüggesztik tevékenységüket, akkor korlátozás nélkül szereplői lehetnek a folyamatnak.
  2. Aki a munkáltatói jogok gyakorlásában részt vesz, az nem sztrájkolhat.

1. ***Milyen jogok illetik meg a sztrájkot szervező, a jogszerű sztrájkban részt vevő munkavállalókat?*** A sztrájk kezdeményezése, illetve a jogszerű sztrájkban való részvétel nem minősül a munkaviszonyból eredő kötelezettség megsértésének, emiatt a dolgozóval szemben hátrányos intézkedés nem tehető. A jogszerű sztrájkban részt vevő dolgozót megilletik a munkaviszonyból eredő jogosultságok, kivéve a kiesett munkaidőre járó bért. Levonni csak a sztrájk idejére kiesett munkaidőre járó illetményrészt lehet! A jogszerű sztrájk időtartamát szolgálati időként kell figyelembe venni.

# Intézményi szinten milyen feladatokat kell meghatározni a sztrájkot megelőzően?

* 1. Célszerű a sztrájkban részt venni szándékozók közösségével meghatározni a sztrájk kezdő és befejező időpontját az intézmény nyitvatartási idejében. A biztosítási jogviszony folyamatossága miatt arra ügyeljünk, hogy a sztrájk időtartama egyénenként ne érje el a napi munkaidő teljes időtartamát!
  2. Hogyan sztrájkolhatunk a 2022. évi V. törvény betartásával?

5.2.1. Kérjük meg a szülőket, hogy lehetőleg ne küldjék óvodába, iskolába gyermeküket, akkor, amikor sztrájkolunk!

Célszerű az alkalmazotti közösségnek, illetve a sztrájkban résztvevőknek megbeszélni, ütemezni a sztrájkban való részvételt (a sztrájkba bármikor be lehet lépni, és bármikor ki is lehet lépni, és ez naponta változhat).

A törvény szerint az összevont felügyeletnek nincs akadálya, mivel a törvény szerint „a gyermek tanuló felügyelete abban a köznevelési intézményben biztosítandó, ahol a gyermek, tanuló a jogviszonyánál fogva nevelésben, oktatásban részesül.” Csak járvány, járványügyi készültség, egészségügyi válsághelyzet vagy veszélyhelyzet esetén kell az osztályok, csoportok keveredését elkerülni.

A törvény miatt tehát egyetlen dolgot nem tudunk kivédeni, mégpedig azt, hogy a felügyeletre ne az intézményben kerüljön sor, ahogy azt eredetileg szerettük volna.

Ezért különösen fontos, hogy lehetőleg ne jöjjenek be a sztrájk alatt a gyermekek, tanulók az intézménybe, hogy a kormányzati akarat ellenére is látható, érzékelhető legyen a sztrájk.

Ha amiatt marad el az óra, mert az osztály nem jelent meg, csak abban az esetben kell pótolni, ha emiatt a követelmények teljesítése nem lehetséges. Ekkor viszont a pótlólag beiktatott órákat az óradíj 150%-ával, ha szombati tanítási napon rendelik el a pótlást, 200%-kal ki kell fizetni (ezért aztán nem lesz ilyen pótlás elrendelve, ahogy azt tapasztaltuk eddig is, mikor a koronavírusjárvány miatt maradtak ki tanítási napok). A tanév rendjéről szóló rendelet 2. § () bekezdése szerint „a tanítási év lezárásának, a tanuló minősítésének, a magasabb évfolyamra lépésnek nem akadálya, ha az iskola a rendkívüli tanítási szünet elrendelése miatt kieső tanítási napokat a nemzeti köznevelésről szóló 2011. évi CXC. törvény (a továbbiakban: Nkt.) 30. § (3) bekezdésében meghatározottak szerint nem tudja teljes egészében pótolni.” – tehát a pótlás elrendelése a szorgalmi idő után, ill. nyári szünetben nem lehetséges.

5.2.2. A házirend módosításával teremtsünk lehetőséget arra, hogy azok a szülők, akik támogatnak bennünket, otthon tudják tartani a gyermeküket!

Mi, a tantestület tagjai határozzuk meg, hogy a szülő hány napot igazolhat. A 20/2012. (VIII. 31.) EMMI rendelet (a továbbiakban: Rendelet) 51. § (2) bekezdés a) pontja szerint a szülő a házirendben meghatározottak szerint igazolhatja gyermeke hiányzását. A házirendet a köznevelési törvény 25. § (4) bekezdése szerint nevelési-oktatási intézményben a nevelőtestület, más köznevelési intézményben a szakalkalmazotti értekezlet az óvodaszék, iskolaszék, kollégiumi szék, továbbá az iskolai vagy a kollégiumi diákönkormányzat véleményének kikérésével fogadja el. A köznevelési törvény 32. § (1) bekezdésének i) pontja szerint, ha a nevelési-oktatási intézményt egyházi jogi személy vagy a vallási egyesület tartja fenn: a nevelési-oktatási intézmény SZMSZ-e, házirendje, valamint a nevelési-oktatási intézmény pedagógiai programja a fenntartó jóváhagyásával válik érvényessé.

A nevelőtestület tehát dönthet arról, hogy megnöveli a szülő által igazolható mulasztások számát, emellett olyan szabályt vezethet be, hogy a mulasztás igazolása tekintetében alapos indoknak tekintendő, ha az intézményben a nevelő-oktatómunka – pl. munkabeszüntetés, tömeges fertőzés, ill. megbetegedés miatt – akadályozott.

A nevelőtestület döntésében az intézményvezetőnek egy szavazata van.

A nevelőtestületi ülést a Rendelet 117. § (2) bekezdésének b) pontja alapján a nevelőtestület egyharmadának kezdeményezésére össze kell hívni. Amennyiben az igazgató nem kívánja a házirend módosítására a nevelőtestületet összehívni, vagy nem akar hozzájárulni a házirend módosításához, a fenti szabályokra érdemes felhívni a figyelmét.

Ettől eltérő az egyházi fenntartású intézményekben dolgozók helyzete, mivel ott szükséges az intézményvezető jóváhagyása a házirend módosításakor.

5.2.3. Lehetőleg ne tanítsunk azokon a napokon, amelyeket a sztrájkolók közössége „tisztán” sztrájknapként szeretne megszervezni!

Ha nem mindenki vesz részt a sztrájkban, az intézményvezetőnek elsősorban a sztrájkban részt nem vevőket kell beosztani a tanórák ötven százalékának megtartására. Szakszerű helyettesítést a rendelet nem ír elő. Ebben az esetben nem kell tanórákat átcsoportosítani, de a sztrájkolónak meg sem kell tartani órát. Arra ügyeljünk tehát, hogy nem a pedagógusok óraszámának 50 százalékát kell megtartani, hanem a tanulók óráinak ötven százalékát! Ez nagy különbség!

A 36/2022. (II. 11.) Korm. rendelet 1. §-ának tanításra vonatkozó rendelkezései, az (5)-(6) bekezdés, nem írja azt, hogy az érettségitárgyak felkészítési teljes óraszámát, valamint a tanórák 50%-át mikor kell teljesíteni. Megoldható ezért az, hogy a sztrájkolók közössége úgy dönt, a tanítási órák közül a sztrájk első három napján egyet se tart meg, az elmaradt 50%-ot pedig megtartja pl. a következő héten úgy, hogy ugyanazokon a napokon, amikor előző héten sztrájkolt, minden órát megtart, és ezek is sztrájknapok lesznek, ezért ezeken a napokon is úgy kell bejelenkezni a sztrájkolónak, mintha ekkor is megtagadná a munkavégzést, csak a tanórája kezdetekor meg kell szakítania a sztrájkot, eleget tenni a bejelentési kötelezettségének, és fel kell vennie a munkát (a bejelentés arra vonatkozik, hogy az adott tanóra melyik teljes sztrájkban töltött nap tanóráját tartja meg). A végzős, érettségi előtt álló tanulók, amennyiben nem jelennek meg az intézményben, az óráikat természetesen nem kell megtartani, de ha megjelennek a tanulók, az érettségire felkészítő órákat is át lehet tenni más tanítási napokra.

Az SNI gyermekekkel, tanulókkal foglalkozó kolléga csak akkor tud sztrájkolni, ha ezek a gyermekek nem jelennek meg az intézményben.

5.2.5. Itt érdemes megemlíteni azt a fontos információt is, hogy a ledolgozott munkaidőt MINDEN ESETBEN ki kell fizetnie a munkaadónak – azt is, amit a törvény ír elő még elégséges szolgáltatásként, akkor is, ha a munkavállaló bejelentette, hogy aznap sztrájkolni szándékozik. Általános szabály ugyanis az, hogy nem fordulhat elő, hogy ha valakinek munkavégzést rendelnek el, azt a munkavégzést nem fizetik ki. Ha így járnak el a sztrájkolók a nevelőtestületben, fontos tudni, hogy minden olyan sztrájkban töltött időt, amikor munkavégzés van, ki kell fizetni, bérlevonás tehát ezeken a tanítással töltött „sztrájknapokon” nem lehetséges.

Arra ügyeljünk, hogy az intézményvezetőnek a hatályos jogszabály szerint nincs joga digitális munkarend elrendelésére (csak a miniszter teheti ezt meg az általa kiadott, részletszabályokat is tartalmazó rendelet alapján).

5.2.6. Nagyon fontos, hogy a sztrájk alatt NE EGÉSZ MUNKANAPON ÁT TAGADJÁTOK MEG A MUNKAVÉGZÉST, ÉS EZT DOKUMENTÁLJÁTOK IS, AZAZ JELENTSÉTEK LE AZ INTÉZMÉNYVEZETŐNEK, annak érdekében, hogy a biztosítási jogviszonyotokat ez ne érintse. Néhány nap kiesése a biztosítási jogviszonyból nem jár semmiféle hátrányos következménnyel, de annak érdekében, hogy ezzel ne legyen dolgotok, erre érdemes ügyelni.

5.2.7. Ha kérdésetek van, forduljatok a PDSZ-hez vagy a PSZ-hez!

A teendők lépésről lépésre:

* A helyi sztrájkbizottság, ennek hiányában a helyi sztrájkszervező **a tervezett sztrájkot megelőző 5. munkanapon legkésőbb 16 óráig tájékoztatja az intézményvezetőt a tervezett sztrájkról.**
* Legkésőbb a tervezett sztrájk napját megelőző **3. munkanapon 16 óráig** leadja a sztrájkban várhatóan résztvevő közalkalmazottak és egyéb munkavállalók **létszámát és névsorát**. **A sztrájkhoz később is lehet csatlakozni, azoknak is, akiknek a nevét előzetesen nem adták le!**
* Az intézményvezető **a tervezett sztrájkot megelőző napon legkésőbb 16 óráig közli** a sztrájk első napjára érvényes **munkaidő-beosztást** a még elégséges szolgáltatás biztosítása érdekében; a sztrájk esetleges további napjai tekintetében szintén előző nap 16 óráig **tájékoztatja a helyi sztrájkbizottságot arról**, hogy a sztrájk időtartama alatt a sztrájkkal érintett óvodai csoportban, iskolai osztályban, kollégiumi csoportban, valamint pedagógiai szakszolgálati intézményben, illetve a pedagógiai szakmai szolgáltatást nyújtó intézményben várhatóan **hány fő gyermek, tanuló lesz jelen a tervezett sztrájk időtartama alatt.**
* A sztrájk időtartamáról, a sztrájkban részt vevők várható létszámáról, a sztrájknak a gyermekek, tanulók nevelése, felügyelete kapcsán releváns részleteiről **az intézményvezető** **legkésőbb a sztrájkot megelőző második munkanapon 16 óráig munkanapon 16 óráig köteles tájékoztatni az érintett gyermekek, tanulók szüleit.**

Az intézményvezető **a még elégséges szolgáltatás biztosítása érdekében a sztrájkoló közalkalmazottat, munkavállalót munkavégzési kötelezettség teljesítésére kötelezheti**. A még elégséges szolgáltatás biztosítása érdekében munkavégzésre utasított közalkalmazott, munkavállaló erre az időszakra arányos **illetményére, munkabérére jogosult**.

# Intézményi szinten milyen feladatokat kell ellátni a sztrájk alatt?

* 1. Biztosítani a sztrájk idejére a személy-, vagyon- és tűzvédelem betartását, betartatását.
  2. Biztosítani a felek között a folyamatos együttműködést.
  3. A sztrájkban részt vevők kötelesek a munkahelyen megjelenni és a még elégséges szolgáltatás biztosítására rendelkezésre állni, azonban a sztrájk idején munkavégzési kötelezettség nem terheli őket, valamint a sztrájkban részt nem vevő kollégákat munkavégzésükben nem akadályozhatják.
  4. A sztrájk ideje alatt szükséges a pontos és precíz munkaidő-nyilvántartások, jelenléti ívek vezetése.
  5. Célszerű, ha a sztrájkban részt vevők ***kockás inget*** viselnek, és a sztrájk idejére transzparensek is készülnek.